
PRO MUSICA NOSTRA GEMERIENSI - pestrá hudobná jeseň v jedinečných priestoroch
Sedem koncertných večerov, sedem jedinečných miest a hudba, ktorá putuje naprieč storočiami. Medzinárodný festival Pro Musica Nostra Gemeriensi sa od 29. septembra do 5. októbra 2026 opäť vydá za krásou historických pamiatok Gemera a Malohontu.
Hudba, ktorá vznikala pred stáročiami, zaznie v priestoroch, ktoré si pamätajú mnohé generácie. Kostoly, kaštieľ či historické kláštorné priestory sa aj tento rok stanú koncertnými sálami festivalu Pro Musica Nostra Gemeriensi. Od 29. septembra do 5. októbra prinesie festival do Rimavského Brezova, Jelšavy, Koceľoviec, Plešivca, Rimavskej Bane, Kraskova a Rožňavy sedem koncertov, ktoré spájajú špičkových interpretov, objavný repertoár a neopakovateľnú atmosféru historických miest.
Pro Musica Nostra však nie je iba festivalom klasickej hudby v netradičných koncertných priestoroch. Jeho podstatou je hľadanie prirodzeného spojenia medzi hudbou a architektúrou. Historické priestory nie sú len kulisou – svojou akustikou, príbehom a atmosférou vstupujú do dialógu s hudbou. Festival tak umožňuje vnímať pamiatky nielen očami, ale aj sluchom a emóciou.
Od starej hudby cez klasicizmus až k jazzu
Festival otvorí v utorok 29. septembra v Evanjelickom kostole a. v. v Rimavskom Brezove koncert komorného súboru Collegium Wartberg 430 pod umeleckým vedením medzinárodne uznávaného všestranného umelca Jána Krigovského. Pestrá mozaika komornej a vokálno-inštrumentálnej hudby 18. storočia zaznie v historickom priestore kostolíka s unikátnymi nástennými maľbami.
V stredu 30. septembra sa festival presunie do zrekonštruovaného renesančno-barokového Coburgovského kaštieľa v Jelšave, kde sa predstavia gitarista Adam Svitač, huslista Juraj Tomka, violistka Veronika Kubešová a violončelista Pavol Mucha. Komorné diela Josepha Haydna a Franza Schuberta sprievodným slovom doplní Ľudmila Michalková.
Vo štvrtok 1. októbra bude v Evanjelickom kostole a. v. v Koceľovciach pokračovať festival vystúpením komorného súboru Solamente naturali pod umeleckým vedením Miloša Valenta a s tenoristom Matúšom Šimkom. Gotická stavba s múrmi pokrytými úchvatnými nástennými maľbami ožije nadčasovou hudbou z cyklu Orpheus Britannicus velikána anglického baroka Henryho Purcella. (ukážka: https://www.youtube.com/watch?v=tqqFl0DOt58)
V piatok 2. októbra sa v Kostole reformovanej kresťanskej cirkvi v Plešivci predstavia Enikö Ginzery na historickom cimbale a Michael Metzler na rôznych perkusívnych nástrojoch. Zohratá dvojica umelcov poteší publikum hudbou od stredoveku po barok s melodikou orientu v ďalšom zaujímavom kostolíku so vzácnymi nástennými maľbami i drevenou, krásne zdobenou emporou. (ukážka: https://www.youtube.com/watch?v=1Kh69dLImLI)
V sobotu 3. októbra bude po prvý krát dejiskom koncertu festivalu Pro musica nostra Evanjelický kostol a. v. v Rimavskej Bani. V kostole, ktorý sa už viac ako 700 rokov vypína nad obcou a patrí medzi najvzácnejšie sakrálne pamiatky Malohontu, bude znieť podmanivá hudba francúzskeho baroka. Diela Louisa-Nicolasa Clérambaulta zaznejú v podaní sopranistky Zuzany Badárovej a ďalších členov slovenského súboru Il Cuore Barocco (Barokové srdce), ktorý sa špecializuje na historicky poučenú interpretáciu hudby tohto obdobia na dobových nástrojoch.
Festival bude pokračovať v nedeľu 4. októbra v Evanjelickom kostole a. v. v Kraskove, kde vystúpi komorný súbor Lotz Trio. Česko-slovenské trio hráčov na kópiách historických basetových rohov uvedie hravé terzettá a známe melódie z opery Čarovná flauta Wolfganga Amadea Mozarta v úpravách pre tieto zaujímavé hudobné nástroje. Mozartove majstrovstvo podtrhnú stredoveké nástenné maľby a krásny drevený kazetový strop ďalšieho zaujímavého kostolíka v regióne Malohontu.
Festival vyvrcholí v pondelok 5. októbra v Kultúrno-kreatívnom centre Kláštor v Rožňave koncertom Bárta & Jazz Piano Trio. Popredný český violončelista Jiří Bárta s kolegami z Jazz Piano Tria vytvoria originálny dialóg medzi barokovou tradíciou a svetom jazzu s úpravami diel Johanna Sebastiana a Carla Philipa Emanuela Bacha na jednej strane a suitou Baroque in Rhythm Clauda Bollinga na strane druhej. Koncert sa uskutoční v zrekonštruovaných priestoroch bývalého františkánskeho kláštora z 18. storočia, jednej z najvzácnejších pamiatok Rožňavy. (ukážka: https://www.youtube.com/watch?v=Pe2uZQps8t0)
Pro Musica Nostra je medzinárodný hudobný festival, ktorého základnou ideou je prezentovať klasickú hudbu vo významných architektonických pamiatkach slovenských regiónov. Hudobné centrum sa prostredníctvom festivalu snaží poukázať na prirodzené historické prepojenie hudby a architektúry a zároveň prispieť k tomu, aby tieto miesta zostali živou súčasťou kultúrneho života.
Pro Musica Nostra Gemeriensi 2026 sa uskutoční od 29. septembra do 5. októbra 2026 v Rimavskom Brezove, Jelšave, Koceľovciach, Plešivci, Rimavskej Bani, Kraskove a Rožňave.
Viac informácií o programe, účinkujúcich a vstupenkách nájdete na www.promusicanostra.sk.

Mestský úrad Jelšava: +421 58 448 2631
Kultúrne centrum Kláštor Rožňava: +421 905 950 724
a hodinu pred koncertom v mieste jeho konania. 
Na koncerty v Rimavskom Brezove, Koceľovciach, Plešivci, Rimavskej Bani a Kraskove je vstupné dobrovoľné.

Festival sa koná pod záštitou predsedu Košického samosprávneho kraja Rastislava Trnku.  

Organizátorom podujatia je Hudobné centrum.
Koná sa s finančným príspevkom Ministerstva kultúry Slovenskej republiky.

[bookmark: _GoBack]Spoluusporiadatelia: Košický samosprávny kraj, Krajská organizácia cestovného ruchu Banskobystrický kraj, Cirkevný zbor ECAV na Slovensku Rimavské Brezovo, Koceľovce a Kraskovo, Mesto Jelšava, Reformovaná kresťanská cirkev, farnosť Plešivec a Občianske združenie Otvor dvor Rožňava

Partner podujatia: Nadácia SPP

Mediálni partneri: Hudobný život, Opera Slovakia, Moja kultúra, Art & History Magazine a Music Press.

KONTAKT:
Hudobné centrum 
Michalská 10, 815 36 Bratislava 1
TEL.: +421 910 904 423
WEB: www.promusicanostra.sk
FB: www.facebook.com/promusicanostra
IG: www.instagram.com/pro_musica_nostra

